**Ieinteresētajiem piegādātājiem**

Informējam par saņemto jautājumu par Ķekavas novada pašvaldības rīkoto iepirkuma procedūru “Ziemeļu ielas esošā asfaltbetona seguma atjaunošana, Ķekavā, Ķekavas novadā”, ID ĶNP 2018/27:

JAUTĀJUMS: “Iepirkuma “Ziemeļu ielas esošā asfaltbetona seguma atjaunošana, Ķekavā, Ķekavas novadā”, identifikācijas Nr. ĶNP 2018/27, nolikuma 3.3.5. a) punktā un 3.pielikuma 2.c punktā prasīta Pretendenta pieredze divu apgaismotu gājēju ceļu izbūvē vismaz 70 m garā posmā. Uzskatām, ka tā ir neatbilstoša pieredze attiecībā pret iepirkumā plānotajiem darbiem. Lūdzam mainīt minētajos dokumentos prasīto Pretendenta pieredzi atbilstoši iepirkumā paredzētajiem darbu veidiem.”

ATBILDE: Ņemot vērā minēto, informējam, ka nolikuma 3.3.5.punkta ievaddaļā ir minēts, ka pretendentam iepriekšējo 5 (piecu) gadu laikā līdz piedāvājuma iesniegšanas dienai iepirkumā ir pieredze vismaz 2 (divu) līdzvērtīgu objektu pēc veida un apjoma izbūvē/pārbūvē, kas ir nodoti ekspluatācijā. Nolikuma 3.3.5.punkta a) apakšpunktā ir konstatēta tehniska kļūda, līdz ar ko pretendentiem, sagatavojot piedāvājumu, par līdzvērtīgu pieredzi pēc veida ir jānorāda objekts, kurā ir veikta asfaltbetona seguma atjaunošana vismaz 4280 m garā posmā vai 27000 m2 platībā.